**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 26.09.2019, ora 08.00 – 27.09.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 27.09.2019, ora 7.00**

**RÂURI**

**Debitele au fost** **în creștere, ca urmare a** precipitațiilor căzute în interval și propagării, exceptând râurile din bazinul Vedea, bazinele mijlocii și inferioare ale Jiului, Argeșului și Ialomiței și bazinul inferior al Oltului, unde au fost staționare.

Ca urmare a precipitaţiilor cu caracter torențial însemnate cantitativ căzute în interval şi propagării s-au produs scurgeri importante pe versanţi, torenţi, pâraie, viituri rapide cu efecte de inundaţii locale şicreşteri însemnate de debite şi niveluri pe unele râuri din bazinele hidrografice: Bistrița, Trotuș, Putna, Bârlad, Jijia, Bașeu, Olt superior și mijlociu și bazinele superioare ale Crișului Negru și Crișului Repede.

Debitele se situează, în general, la valori cuprinse între 30-90% din mediile multianuale lunare, mai mici pe unele râuri din bazinele hidrografice: Mara, Bistrița, Bistra, Tazlău, Bârlad, Sitna şi Jijia, pe cursul Siretului, pe unii afluenți ai Someșului (Ilișua, Lonea, Fizeș, Lăpuș), Mureșului (Luț, Comlod, Iara, Feernic, Laslea, Vișa, Domald, Secaș, Sebeș, Orăștie, Strei, Râul Mare, Râul Galben), Oltului superior și mijlociu (Râul Negru, Covasna, Ghimbăşel, Homorod, Breaza, Hârtibaciu) și Argeşului superior (Arefu, Vâlsan, R. Doamnei).

**În interval au fost emise 1 avertizare hidrologică pentru fenomene imediate la 27.09.2019 și 5 atenționări hidrologice pentru fenomene imediate, 2 la 26.09.2019 și 3 în data de 27.09.2019.**

**Nivelurile** pe râuri la stațiile hidrometrice **se situează sub** **COTELE DE ATENȚIE.**

**Debitele vor fi în scădere**, exceptând râurile din bazinele hidrografice: Jijia, Bahlui, Bârlad, Bistrița, Trotuș, Putna, unde vor fi în creștere datorită precipitațiilor în curs, celor prognozate și propagării și numai prin propagare pe Siret, cursurile mijlocii și inferioare ale Someșului, Crișurilor, Mureșului, Timișului, Argeșului și Ialomiței, cursurile mijlocii ale Jiului, Oltului, Prutului și cursurile inferioare ale Crasnei, Barcăului, Arieșului, Târnavelor, Begăi, Bârzavei, Carașului, Nerei, Cernei și Bașeului.

**Nivelurile** pe râuri la stațiile hidrometrice **se vor situa sub** **COTELE DE ATENȚIE**.

**DUNĂRE**

**Debitul la intrarea în ţară** (secţiunea Baziaş) **î**n intervalul 26-27.09.2019 **a fost în scădere, având valoarea de 2200 m3/s**, sub media multianuală a lunii **septembrie (3800 m3/s).**

În aval de Porţile de Fier debitele au fost în scădere.

**Debitul la intrarea în ţară** (secţiunea Baziaş) **va fi** **staționar (2200 m3/s).**

În aval de Porţile de Fier debitele vor fi în creștere pe sectorul Gruia-Calafat și în scădere pe sectorul Bechet-Tulcea.

**2.** **Situaţia meteorologică în intervalul 26.09.2019, ora 08.00 –27.09.2019, ora 06.00**

**Administraţia Naţională de Meteorologie (A.N.M.) a emis la 26.09.2019, la ora 11.00, atenționarea meteorologică nr. 88, astfel:**

**-actualizare informare meteorologică vizând ploi însemnate cantitativ în intervalul 26.09.2019, ora 12.00-27.09.2019, ora 09.00: „pe parcursul zilei de joi (26 septembrie) temporar va ploua în toate regiunile, iar în cursul nopții (26/27 septembrie) și în primele ore ale zilei de vineri (27 septembrie) în cele centrale, estice și sud-estice, precum și la munte. Cantitățile de apă vor depăși local 15...20 l/mp, iar mai ales în zona Carpaților Orientali pe arii restrânse 30...40 l/mp”;**

**-atenționare COD GALBEN vizând cantități însemnate de apă și manifestări de instabilitate atmosferică în intervalul 26.09.2019, ora 15.00-27.09.2019, ora 06:00: „**în **județele Tulcea, Constanța, Brăila și Galați, în intervale scurte de timp sau prin acumulare, se vor înregistra cantități importante de apă, ce vor depăși 25...30 l/mp și izolat 40...50 l/mp. Vor fi mai ales averse, frecvente descărcări electrice, posibil grindină și intensificări temporare ale vântului.** Manifestări de instabilitate atmosferică vor fi în după-amiaza zilei de joi (26 septembrie) și în sud-estul Munteniei*.*”

Aceastăatenționare meteorologică a fost transmisă de Centrul Operativ pentru Situaţii de Urgenţă al Ministerului Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate, astfel:*

*-către toate prefecturile (42 de prefecturi) -* informare meteorologică;

*-către prefecturile judeţelor: BRĂILA, CONSTANŢA, GALAŢI şi TULCEA (4 prefecturi) – COD GALBEN.*

**În ţară,** vremea a devenit instabilă în toate regiunile. În prima parte a zilei cerul a fost variabil în est și sud-est și mai mult noros în rest, iar după-amiaza și noaptea înnorările s-au accentuat în nord, centru, est și sud-est, iar în restul teritoriului cerul s-a degajat. Temporar au fost ploi, mai ales averse ce au avut și caracter torențial, însoțite și de descărcări electrice, iar cantitățile de apă au depășit local 15...20 l/mp și izolat 40 l/mp (până la 110.7 l/mp la Borzești, jud. Bacău). Vântul a suflat slab și moderat, cu unele intensificări pe crestele montane și în Dobrogea. Temperaturile maxime s-au încadrat între 14 grade la Dumbrăvița de Codru, Șiria, Petroșani, Voineasa, Câmpeni, Cluj-Napoca și Târnăveni și 26 de grade la Zimnicea și Giurgiu, iar la ora 06.00 valorile termice erau cuprinse între 9 grade la Apa Neagră, Arad, Bozovici, Câmpeni, Chișineu Criș, Holod, Jimbolia, Sânnicolau Mare, Târgu Jiu, Târgu Logrești și Timișoara și 18 grade la Sulina. Izolat, spre sfârșitul intervalului, s-a semnalat ceață.

**Observație:** de ieri dimineață, de la ora 06.00, au fost în vigoare 23 de mesaje pentru fenomene meteorologice periculoase imediate, după cum urmează:

-4 avertizări cod portocaliu și 8 atenționări cod galben emise de către SRPV Bacău;

-1 avertizare cod portocaliu și 7 atenționări cod galben emise de către CNPM;

-1 avertizare cod portocaliu emisă de către SRPV Constanța;

-1 atenționare cod galben emisă de către SRPV Cluj;

-1 atenționare cod galben emisă de către SRPV Craiova.

**La Bucureşti** vremea a fost ușor mai caldă decât în mod normal la această dată. Cerul a fost variabil în prima parte a zilei, apoi s-a înnorat, iar spre seară, trecător, a plouat slab. Vântul a suflat slab și moderat. Temperaturile maxime au fost de 25 de grade la Filaret și 24 de grade la Băneasa și Afumați, iar la ora 06.00 erau 13 grade la Filaret și Băneasa și 14 grade la Afumați.

**3. Prognoza meteorologică în intervalul 27.09.2019, ora 08.00 –28.09.2019, ora 8.00**

**În ţară,** vremea se va ameliora. Cerul va fi variabil, cu înnorări temporare pe parcursul zilei în jumătatea de est și la munte, unde local va mai ploua slab. Vântul va sufla slab și moderat, cu unele intensificări pe crestele montane și pe spații mici în sudul și sud-estul țării. Temperaturile maxime, în creștere ușoară în majoritatea regiunilor, se vor încadra între 17 și 26 de grade, iar cele minime vor fi cuprinse între 7 și 15 grade, mai coborâte în depresiunile din estul Transilvaniei, spre 3 grade. Izolat, dimineața și noaptea, se va forma ceață.

**La Bucureşti** vremea se va ameliora. Pe parcursul zilei vor mai fi înnorări și trecător vor fi condiții pentru ploi slabe, cu precădere în primele ore, apoi cerul va deveni variabil. Vântul va sufla slab și moderat. Temperatura maximă va fi de 22...23 de grade, iar cea minimă de 11...12 grade, mai scăzută în zona preorășenească, spre 8...9 grade.

***II. CALITATEA APELOR***

**Pe Marea Neagră**

**A.B.A. Dobrogea Litoral și A.P.M. Constanța** revin cu informații despre poluarea cu produs petrolier din data de 23.09.2019 din dana 76 a portului Constanța.

Situația constatată în urma inspecției reprezentanților A.B.A. Dobrogea Litoral din data de 26.09.2019 este următoarea:

-pe luciul apei erau prezente irizații discontinue de produs petrolier pe o suprafață totală de aprox. 200 mp;

-zona cheiului a fost asigurată cu baraje limitatoare în vederea evitării migrării irizațiilor în acvatoriu;

-nu au fost observate irizații de produs petrolier în afara barajului limitator amplasat la chei, în acvatoriu;

-a fost colectată o cantitate de 3,5 tone de amestec produs petrolier cu apă, materiale absorbante solide, alte materiale;

-se continuă operațiunile de depoluare marină prin neutralizarea irizațiilor cu substanțe depoluante (se utilizează soluție depoluantă *Super 100*);

-se continuă lucrările de decopertare a conductei de canalizare în vederea identificării și remedierii cauzei;

-zona va fi monitorizată de către inspectorii A.B.A. Dobrogea Litoral în continuare.

Se va reveni cu informații.

**Pe râurile interioare**

**A.B.A. Siret Bacău** informează că la 26.09.2019, în jurul orei 07:00,s-a spart conducta O.M.V. Petrom de la grup sonde 952 Tazlău la Parc 288 Tazlău în zona localității Zemeș, jud. Bacău. Reprezentanții S.G.A. Bacău și G.N.M.-C.J. Bacău s-au deplasat la fața locului pentru investigații, unde au constatat că un volum de cca 300 l de fluid (15% țiței și 85% apă sărată) s-a scurs din conductă într-un canal de colectare a apelor pluviale pe o lungime de cca 80 m și apoi în râul Tazlăul Sărat, unde s-au produs irizații de produs petrolier pe cca 40 m în lungul malului drept al acestuia.

**Măsuri:**

-s-a izolat zona, s-a oprit pomparea, s-a reparat conducta, s-au limitat scurgerile din canalul de colectare a apelor pluviale în râu prin împrăștiere de nisip și material absorbant de tip spill-sorb;

-au fost montate baraje absorbante în 4 secțiuni de pe cursul de apă pentru reținerea irizațiilor;

-s-a procedat la colectarea produsului petrolier și a materialului absorbant impregnat cu țiței.

Ca urmare a măsurilor operative de limitare la sursă și de prevenire a extinderii irizațiilor pe cursul de apă efectele asupra acestuia au fost nesemnificative.

**A.B.A. Mureș** informează că la 26.09.2019, începând ora 14:15, din cauza debitelor crescute de apă pluvială colectate din rețeaua de canalizare a municipiului Deva, jud. Hunedoara, volumul de apă care a depășit capacitatea stației de epurare ApaProd Deva și nu a putut fi prelucrat de stație a fost evacuat direct în râul Mureș. La ora 17:25 situația a revenit la normal, evacuarea directă fiind stopată.

**A.B.A. Mureș** informează că la 27.09.2019, începând ora 00:20, ca urmare a creșterii debitelor de apă pluvială colectată din rețeaua de canalizare a municipiului Târgu Mureș, jud. Mureș, volumul de apă care depășește capacitatea de prelucrare a stației de epurare Cristești aparținând operatorului Aquaserv este evacuat direct în râul Mureș. Se va reveni cu informații.

Pe fluviul Dunărea nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate la 25.09.2019 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul sub 10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională și europeană.

**2. În domeniul solului şi vegetaţiei**

**Garda Forestieră Timișoara** revine cu informații despre incendiul de pădure izbucnit la 23.09.2019 în zona comunei Poiana Mărului, jud. Caraș-Severin, pe raza Ocolului Silvic Oțelu Roșu. Suprafața afectată de incendiu la 26.09.2019 este de 1968 ha de litieră. Intervine în continuare pentru stingere o echipă formată din personal silvic (105 persoane), pompieri militari și civili (335 persoane), polițiști (5 persoane), jandarmi (40 persoane) și cetățeni (48 persoane). Se va reveni cu informații.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE